Женидба и удадба/21
УГЛЕД 3.

ПРОВОДАЏИЈА, ПРЕЂАШЊИ 

ПРОВОДАЏИЈА: Слуга сам, слуга; како сте? Како се, то јест, наодите? 

МУЖ: Врло добро, као што сте ми обрицали. 

ЖЕНА: Да га ђаво носи, који ме је свезао! 

ПРОВОДАЏИЈА (слеже раменима): Стара песма, то јест. 

ЖЕНА: Гди су каруце, а гди су оне воденице, виногради, она силна рâна? Лажљива траго! 

МУЖ (проводаџију): Напоље из куће! 

ЖЕНА: Чекај да му кажем како ће свет варати. (Подражава му.) „Охо, снао, гле каквог сам ти момка довео; да видиш док му у кућу уђеш; хе, све је пуно и красно!“ Је л’ ово та фаљена кућа? Срам да те буде! 

ПРОВОДАЏИЈА: Али молим, то јест. 

МУЖ: Лепу сте ми прилику препоручили! Није прошло ни шест недеља, пак гле што чини. 

ПРОВОДАЏИЈА: Ви сте још срећни, то јест, други почну одма девети дан. 

МУЖ: Тако ви радите? Напоље из куће! 

ЖЕНА: Напоље! 

(Проводаџија побегне.)

МУЖ: Проклет био кад је ступио на мој праг! 

ЖЕНА: Лепо ме је уредио! 

МУЖ: Тебе је уредио! 

ЖЕНА: Ни капу жени, о свете! 

МУЖ: Да ти враг носи капу! 

ЖЕНА: Па, ајде, купи, де, што не купиш! 

МУЖ: Доста! 

ЖЕНА: А, то умете! Псовати, викати, ту сте неисказани. 

МУЖ: Видиш ли онај штап тамо? 

ЖЕНА: Ја знам, друго ниси ни научио него псовати и тући. 

МУЖ: Доста! 

ЖЕНА: А зашто доста? Због једне тричаве капе да се морамо свађати. 

МУЖ: Доста, кад ти кажем! 

ЖЕНА: Нећу да ћутим, знаш! 

МУЖ: Оћеш ли да почнем другојачије? 

ЖЕНА: Само пробај, пак ћеш видити шта ће бити. Срам да те буде! 

Женидба и удадба